Author: Christine Sørøy Rokkan
Company: Justis- og politidepartementet

BRUDD
Du har to brudd fra før, ser jeg 
(friomsorgsfyren tror han har oversikten) 

To brudd er vel litt i underkant, tenker jeg.
Men sier ikke’no.

Beinbruddet i toogsytti.
Kragebeinsbruddet to år seinere.

Innbruddene gjennom hele nittitallet.
Sammenbruddet (ikke mitt, mutterns)
Gjennombruddet i etterforskninga (ikke mitt, politiets)

Du har to brudd fra før, ser jeg.
Sier friomsorgsfyren.
.
(Publisert: 19. april 2007) 

I MØRKET
I mørket finner du lyset
om det er lyset du tar med deg inn.

(Publisert: 7. juni 2007) 

DET ER HÅPLØST
Det er håpløst å si
at jeg klarer alt jeg vil,
for hver gang jeg ser på deg
greier jeg ikke å si
at en stor del av hjertet mitt
er ditt. 

(Publisert: 2. mai 2007) 

FREMDRIFT
Fremdrift er forover,
om det er i den retningen du
har bestemt deg for å gå.

(Publisert: 12. april 2007) 

RESPEKT 

når jeg tenker - langt tilbake:
minnene er så svake

ett er svart
det andre hvitt

hva er verden blitt

jeg kan ikke tro
jeg kan ikke be
jeg kan ikke se

det er alt jeg har å si
det er det eneste jeg har å gi

til deg mor og 
til deg far

det er alt jeg har å gi:

respekt

(Publisert: 10. mars 2007) 

BELÆRING

Det er et halvt år til jul og jeg forteller deg at
ordet fengsel kommer fra det gammeltyske fangnisse.

Det er midt på sommeren og jeg forteller deg at
capitis deminutio maxima direkte oversatt blir:

frihetsberøvelse på livstid!

(Publisert: 2. mars 2007) 

HVA ER LYKKE

jeg veit ikke

en annen verden
eller kanskje 
kjærlighet

eller er det noe å spise
noe å drikke 

hva er lykke

er det ute
er det inne

lykke

ild
sol
jord

eller kanskje mor

hva er lykke

jeg veit ikke 

(Publisert: 2. mars 2007)